
Vil du delta i en substudie i forskningsprosjektet DSL+ 
 ”Språkstimuleringstiltak for barn med utviklingshemming”?


Dette er et spørsmål til deg om du ønsker at du og din elev skal delta i et forskningsprosjekt som skal måle effekten av et skolebasert språkstimuleringstiltak for 1. klasseelever med utviklingshemming. Formålet med tiltaket er å bedre barnets ordforråd (bredde- og dybdevokabular). I dette skrivet gir vi deg informasjon om målene for prosjektet og hva deltakelse vil innebære for deg og ditt barn.

Formål
Formålet med dette forskningsprosjektet er å optimalisere ordforrådsviklingen hos førsteklassinger med utviklingshemming. Ved hjelp av et nyutviklet språkstimuleringstiltak er målet med studien 
1) å øke antall ord barna forstår og kan uttrykke samt kvaliteten på ordkunnskapen deres
2) å oppnå en overføringseffekt til språkferdigheter generelt
3) å fremme aktiv deltakelse i læringssituasjoner sammen med jevnaldrende
Tiltaket fokuserer på både systematisk trening og naturlig dialog med pedagog, lærer og klassekamerater, og det tar utgangspunkt i digitale bildebøker og tilhørende visuelt materiale som er utviklet spesielt for prosjektet. Tiltaket inneholder totalt 30 uker med språktrening (22 introduserer nye ord, 8 repeterer tidligere trente ord). I starten av hver uke vil eleven få individuell undervisning for å bli kjent med ukas bildebokhistorie og lære sentrale ord i historien mens på torsdager og fredager foregår undervisningen sammen med jevnaldrende. Skolen vil få nødvendig opplæring og tilgang til materiell.

Forskningsspørsmålene vil ha fokus på effekten av tiltaket samt hvordan dialogene mellom lærer og elev påvirker barnets språklige utvikling. Resultatene vil bli formidlet i masteroppgaver, PhD avhandlinger, og nasjonale og internasjonale forskningspublikasjoner samt i populærvitenskapelig sammenheng og til studenter i spesialpedagogikk. 
Dersom tiltaket gir god effekt vil appen og informasjon om hvordan den kan brukes som et pedagogisk verktøy bli gjort offentlig tilgjengelig.

Hvem er ansvarlig for forskningsprosjektet?
Institutt for spesialpedagogikk, Universitetet i Oslo er ansvarlig for prosjektet.

Hvorfor får du spørsmål om å delta?
Vi har kontaktet skoler i Østlandsområdet og bedt de videreformidle dette informasjonsskrivet til elever og deres foresatte som de mener oppfyller følgende inklusjonskritereier:
· eleven går i 1. klasse
· eleven har fått diagnosen utviklingshemming
· eleven har norsk som hovedspråk 
Dette innebærer at vi ikke får tilgang til navn, adresser eller annen informasjon før dere eventuelt returnerer samtykkeskjema til oss (s. 4 i dette skrivet). 

Hva innebærer det for deg å delta?
For eleven innebærer deltakelse en daglig undervisningsøkt på om lag 20-30 minutter over 30 uker med samtale rundt en digital bildebok, samt tilhørende systematiske arbeidsoppgaver. Alle deltakere vil kostnadsfritt få tilgang til alt materiale. 
Effekten av tiltaket måles gjennom en randomisert kontrollert studie der prosjektdeltakerne vil bli tilfeldig fordelt i to grupper. Den ene gruppen starter opp med tiltaket i januar/februar 2019, mens den andre vil få tilbudet om å gjennomføre tiltaket året etter dersom det viser seg å ha effekt. For å kunne sammenligne språkutviklingen i de to gruppene, blir barnas språklige nivå kartlagt ved oppstart og etter at gruppe 1 har gjennomført tiltaket. En fra prosjektgruppen kommer til skolen for å kartlegge dialogferdigheter og ulike språklige ferdigheter, slik som ordforråd, artikulasjon, grammatisk kompetanse, samt språklig bevissthet. I tillegg vil vi kartlegge problemløsningsferdigheter ved hjelp av en mønsterkopieringsoppgave. Kartleggingen gjennomføres av en i prosjektteamet og vil foregå på barnets skole i januar/februar 2019 og høsten 2019 (dato tilpasset det enkelte barn etter totalt 30 ukers arbeid med tiltaket). I tillegg gjør appen lydopptak av samtalene mellom elev og lærer og registrering av barnets svar på de ulike appoppgavene. Lydopptak av ekspressive oppgaver gjøres kun den første gangen oppgavene gjennomføres. Både tilfeldige og systematiske utvalg av lydopptakene vil bli transkribert og analysert med utgangspunkt i lærerens spørsmål og elevens svar, bruk av støttestrategier, scriptbruk, abstraksjonsnivået i dialogen mellom elev og lærer, forholdet mellom fremgang på kartleggingen og dialogferdigheter samt hvordan tiltaket bli implementert. 

Deltakelse for skolen og deg innebærer at du deltar i gjennomføringen av undervisningsøktene i DSL+-prosjektet med eleven. Mandag til onsdag er individuelle undervisningsøkter, torsdag gjennomføres smågruppeaktiviteter og fredag en økt i full klasse/gruppe. Du vil motta ferdig utarbeidet undervisningsmateriell og instruksjoner for de fem ukentlige øktene i prosjektperioden. Vi ønsker fortrinnsvis at elevens spesialpedagog, eventuelt elevens assistent, i samarbeid med kontaktlærer står for gjennomføringen. Det forutsettes at den/de som skal gjennomføre øktene deltar i opplæringen før oppstart av prosjektet (online seminar) og krysser av i en logg en gang hver andre uke gjennom perioden.  
  
Om du ønsker å se igjennom kartleggingsmaterialet sammen med oss på forhånd kan du ta kontakt med undertegnede. 

Det er frivillig å delta
Det er frivillig å delta i prosjektet. Hvis dere velger å delta, kan dere når som helst trekke samtykke tilbake uten å oppgi noen grunn. Alle opplysninger om dere vil da bli anonymisert. Det vil ikke ha noen negative konsekvenser for dere hvis dere ikke vil delta eller senere velger å trekke dere. 

Ditt personvern – hvordan vi oppbevarer og bruker dine opplysninger 
Vi vil bare bruke opplysningene om deg til formålene vi har fortalt om i dette skrivet. Vi behandler opplysningene konfidensielt og i samsvar med personvernregelverket.
· DSL+ prosjektgruppen vil ha tilgang til opplysningene 
· Navnet og kontaktopplysningene dine vil bli erstattet med en kode som lagres på egen navneliste adskilt fra øvrige data
· Datamaterialet vil bli lagret i Tjenester for sensitive data ved UIO.

Deltakerne kan ikke gjenkjennes i publikasjoner. 

Hva skjer med opplysningene dine når vi avslutter forskningsprosjektet?
Prosjektet skal etter planen avsluttes 31.12.2019. Personopplysninger vil da bli avidentifisert og lydopptak slettes ved prosjektslutt. 

Dine rettigheter
Så lenge du kan identifiseres i datamaterialet, har du rett til:
· innsyn i hvilke personopplysninger som er registrert om deg,
· å få rettet personopplysninger om deg, 
· få slettet personopplysninger om deg,
· få utlevert en kopi av dine personopplysninger (dataportabilitet), og
· å sende klage til personvernombudet eller Datatilsynet om behandlingen av dine personopplysninger.

Hva gir oss rett til å behandle personopplysninger om deg?
Vi behandler opplysninger om deg basert på ditt samtykke.

På oppdrag fra Institutt for Spesialpedagogikk, Universitetet i Oslo har NSD – Norsk senter for forskningsdata AS vurdert at behandlingen av personopplysninger i dette prosjektet er i samsvar med personvernregelverket. 

Hvor kan jeg finne ut mer?
Hvis du har spørsmål til studien, eller ønsker å benytte deg av dine rettigheter, ta kontakt med:
· Institutt for Spesialpedagogikk ved Kari-Anne B. Næss, k.a.b.nass@uv.uio.no (mobil 92240741)
· Vårt personvernombud: Personvernombudet ved UiO (personvernombud@uio.no) 
· NSD – Norsk senter for forskningsdata AS, på epost (personverntjenester@nsd.no) eller telefon: 55 58 21 17.


Med vennlig hilsen


Kari-Anne B. Næss
Prosjektansvarlig	


-------------------------------------------------------------------------------------------------------------------------
Samtykkeerklæring 

Jeg har mottatt og forstått informasjon om prosjektet substudie i forskningsprosjektet DSL+ 
 ”Språkstimuleringstiltak for barn med utviklingshemming”, og har fått anledning til å stille spørsmål. Jeg samtykker til at jeg kan:

· delta i prosjektet 

Jeg samtykker til at mine opplysninger behandles frem til prosjektet er avsluttet, ca. 31.12.2019.


----------------------------------------------------------------------------------------------------------------
(Signert av prosjektdeltaker, dato)


Mailadresse:

Elevens navn:

